Гръцка въоръжена пропаганда в Македония
Гръцката въоръжена пропаганда в Македония (, "Македоникос агонас", катаревуса: "Μακεδονικός Ἀγών", "Македоникос Агон", в превод "Македонска борба", "Македонска битка") е въоръжен конфликт, условно състоял се между 1903 до 1908 година, в намиращата се под османска власт област Македония между гръцки и български чети на Вътрешната македоно-одринска революционна организация. Тя се превръща в национална политика на Гърция, като е финансирана и организирана от правителството и династията. Гръцките части често оказват военна помощ на османската войска и правят опит за съединение с четите на Сръбската пропаганда в Македония. Гръцката въоръжена пропаганда в Македония е насочена и срещу румънската пропаганда сред куцовласите и албанското национално-революционно движение.